Diari Oficial de la Generalitat Valenciana


Sumari del DOGV 8056, del 06-06-2017 (2017/4978)

ACORD de 7 d'abril de 2017, del Consell, pel qual s'aprova el Pla director de seguretat viària de la Generalitat.
-----------------------------------------------------------------------------------------------------------------

### Dades del document

Número de DOGV
:   8056

Data del DOGV
:   06-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4978


Data del document
:   07-04-2017

Organisme emissor
:   Conselleria d'Habitatge, Obres Públiques i Vertebració del Territori

Tipus de document
:   Acord

Descriptors 

:   * Conselleria d'Habitatge, Obres Públiques i Vertebració del Territori

ACORD de 7 d'abril de 2017, del Consell, pel qual s'aprova el Pla director de seguretat viària de la Generalitat. [2017/4978]  
La seguretat de la circulació per carretera i vies urbanes, en tant que forma part del dret a la vida i a la salut de la ciutadania, ha de ser i és objectiu prioritari per a les administracions públiques, a les quals correspon adoptar mesures que garantisquen els màxims nivells de seguretat per a les persones usuàries de les vies públiques, compatible amb la mobilitat i sempre amb respecte al medi ambient.  
Els avanços aconseguits en matèria de seguretat viària en els últims anys han suposat una important reducció de la sinistralitat, la qual cosa ha sigut possible gràcies a un esforç continuat de la societat en el seu conjunt, davall la coordinació de les administracions públiques amb major capacitat per a mobilitzar recursos i unir iniciatives.  
A Espanya, el principal òrgan de coordinació en matèria de seguretat viària és el Consell Superior de Trànsit, Seguretat Viària i Mobilitat Sostenible, i a la nostra Comunitat és la Comissió Autonòmica de Trànsit i Seguretat de la Circulació Viària; des de la creació d'aquesta comissió fa quasi tres dècades, la Generalitat ha estat representada per les conselleries amb competències en infraestructures, indústria, sanitat, educació i emergències. Des d'aquestes conselleries s'han programat i executant actuacions que cada any s'incorporen als plans anuals de seguretat viària de la Comunitat Valenciana; és clar que la Generalitat acumula un llarg recorregut en el seu compromís amb la seguretat viària, i que indubtablement ha contribuït a la reducció abans esmentada de les xifres d'accidentalitat.  
Però si bé les dades abans esmentades es poden considerar raonablement favorables, s'ha de tindre en compte que mentre continue havent-hi pèrdua de vides humanes mai hem de donar-nos per satisfets. A més, la tendència a la baixa de les xifres de sinistralitat s'està alentint en els dos últims anys, sense que es puga descartar la possibilitat que s'invertisca aquesta tendència en el cas que no es prenguen noves iniciatives; perquè tot pareix indicar que les mesures que van donar tan bon resultat en anys anteriors han perdut eficàcia.  
És per tant moment d'implantar un pla estratègic, amb mesures innovadores i propostes adaptades a problemes concrets, i més encara en un període en què s'està recuperant el trànsit després d'anys d'una menor mobilitat conseqüència de la crisi econòmica.  
Per això, s'ha elaborat el Pla director de seguretat viària de la Generalitat Valenciana i per a la Comunitat Valenciana, en línia amb les directrius de l'Assemblea General de les Nacions Unides arreplegades en el Decenni d'acció per a la seguretat viària i l'Estratègia de seguretat viària 2011-2020, de la DGT.  
Aquest pla director, que té com a objectiu general la reducció de l'accidentalitat i de les seues conseqüències en tota la Comunitat Valenciana, presenta un marcat caràcter multidisciplinari i multisectorial, obert a tota la societat i enfocat a col·lectius i temes clau sobre el principi del sistema segur i la Visió Zero, on la seguretat és més important que la mobilitat, que ha d'estar sempre supeditada a la primera.  
  
El pla director, per a l'elaboració del qual s'ha comptat amb una àmplia participació d'altres administracions públiques, organismes i associacions, potenciarà l'actuació de la Generalitat en pro de la reducció de la sinistralitat, al mateix temps que promourà i impulsarà les actuacions d'administracions i associacions compromeses amb la seguretat viària.  
Aquest pla suposarà un esforç addicional des de la Generalitat, incrementant la participació i la coordinació entre les conselleries que ja estaven realitzant actuacions en l'àmbit de la seguretat viària, amb la intenció que a la nostra Comunitat es recupere la tendència a la baixa de les xifres d'accidentalitat.  
En virtut de tot això, i de conformitat amb el que disposa l'article 28.c, en relació amb l'article 16.b, ambdós de la Llei 5/1983, de 30 de desembre, de la Generalitat, del Consell, i a proposta de la consellera d'Habitatge, Obres Públiques i Vertebració del Territori, amb la deliberació prèvia del Consell, en la reunió de 7 d'abril de 2017,  
  
ACORDA  
  
Primer  
Aprovar el Pla director de seguretat viària de la Generalitat que es publicarà en la web corporativa de la Generalitat, en la direcció següent:  
  
http://www.habitatge.gva.es/va/web/carreteras/seguridad-vial-car/-/documentos/GrKHCDUYqhq0/folder/705946546'p\_auth=uwBF8fkL  
  
Segon  
El desplegament d'aquest pla s'encomana a les conselleries d'Habitatge, Obres Públiques i Vertebració del Territori; Economia Sostenible, Sectors Productius, Comerç i Treball; Sanitat Universal i Salut Pública; Educació, Investigació, Cultura i Esport; Igualtat i Polítiques Inclusives, i a l'Agència de Seguretat i Resposta a les Emergències.  
  
  
Tercer  
Els departaments esmentats en l'apartat anterior elaboraran programes que arreplegaran les actuacions a executar per a la millora de la seguretat viària a la Comunitat Valenciana, en desplegament del pla director que s'hi adjunta, assenyalant terminis, indicadors de seguiment i pressupost estimat; aquests programes hauran d'incloure, així mateix, les anàlisis i estudis que s'hagen elaborat per a la definició de les actuacions a executar i que puguen ser d'interés per a la comprensió dels problemes detectats.  
Els programes esmentats hauran d'incloure actuacions per a la seua execució l'any 2017.  
  
Quart  
Amb la publicació d'aquest acord queda constituïda la comissió de seguiment del pla director, que estarà integrada per les persones titulars de les direccions generals d'Obres Públiques, Transport i Mobilitat; d'Indústria i Energia, de Salut Pública, de Política Educativa; de l'Agència de Seguretat i Resposta a les Emergències, i de la Secretaria General de l'IVAJ, els quals podran delegar en personal tècnic dels seus corresponents departaments. Les funcions d'aquesta comissió seran l'avaluació, coordinació, comunicació, i representació quant al desplegament d'aquest pla director, estan descrites en el document esmentat; aquesta comissió es reunirà almenys una vegada al semestre, i correspon la coordinació amb caràcter general a la Conselleria d'Habitatge, Obres Públiques i Vertebració del Territori.  
  
Cinqué  
En virtut de la necessitat de transparència cap a la ciutadania, si es vol aconseguir la implicació de la societat, en el termini de sis mesos des de la publicació d'aquest acord estarà operativa la «web per a la seguretat viària» de la Generalitat, en la qual es podrà consultar la informació disponible relacionada amb el pla director i la seua gestió, així com qualsevol altra informació que puga resultar d'interés.  
Igualment, amb el mateix objectiu de transparència i en el mateix termini, es crearà la Bústia de Seguretat Viària, a través de la qual es podran atendre consultes o peticions de la ciutadania, i representarà el principal punt de trobada entre aquesta i la Generalitat en allò que es referisca al pla director.  
Fins que no estiguen constituïdes aquestes eines, els departaments amb participació en aquest pla director tindran la seua pròpia web i bústia.  
  
Sisé  
Per a poder aconseguir la major reducció de l'accidentalitat i de les seues conseqüències a la Comunitat Valenciana, a partir de la publicació en el Diari Oficial de la Generalitat Valenciana d'aquest acord, seran de compliment obligatori per a tot el sector públic de la Generalitat, les directrius següents:  
- Les actuacions urbanístiques hauran d'incloure una anàlisi de les connexions amb la xarxa viària en què s'establisquen les condicions mínimes per a garantir la seguretat viària després de la seua posada en servei.  
- Els plans de mobilitat que apareixen regulats en el capítol III de la Llei 6/2011, d'1 d'abril, de mobilitat de la Comunitat Valenciana, tractaran específicament la seguretat dels desplaçaments. Analitzaran l'accidentalitat actual i la seua evolució recent; i proposaran accions per a millorar la seguretat de vianants, ciclistes i de la resta de persones usuàries del transport, tant públic com privat.  
- Les actuacions territorials estratègiques ATE, o figures semblants, referides a usos terciaris hauran de garantir que no s'afavorirà el transport privat enfront d'altres modes més sostenibles, com ara desplaçaments de vianants, amb bicicleta o en transport públic.  
- Es procurarà que els plans generals d'ordenació urbana incloguen una anàlisi de l'accidentalitat identificant els punts de major sinistralitat i les mesures correctores adoptades, amb especial incidència en la protecció dels usuaris més vulnerables.  
- La Generalitat donarà suport a la investigació realitzada per departaments, organismes o instituts de les universitats de la Comunitat Valenciana entre els objectius prioritaris dels quals estiga la millora de la seguretat viària; aquest suport podrà realitzar-se amb finançament directe, amb prestació d'equips o instal·lacions, amb la col·laboració o coordinació de personal tècnic de la mateixa Generalitat, o de qualsevol altra forma d'acord amb la legislació vigent.  
- S'estudiarà en la xarxa de la Generalitat la conveniència d'adoptar en alguns trams de carreteres convencionals tipologies de secció transversal «2+1», o «1+1», amb separació de sentits, a fi de reduir l'accidentalitat per col·lisió frontal o frontolateral.  
- El servei d'inspecció tècnica de vehicles de la Comunitat Valenciana haurà de comptar amb un pla de qualitat destinat a millorar la prestació del servei i incrementar la informació oferida a les persones usuàries en l'àmbit de la seguretat viària.  
- La conselleria competent en matèria d'educació augmentarà la presència de l'educació viària en els futurs currículums de l'educació obligatòria. Arreplegarà per a aquesta tasca l'aportació que es faça des de la societat civil, així com des de les institucions en la forma legalment establida.  
- La conselleria competent en matèria de salut promocionarà i donarà suport al transport i desplaçament actiu, segur i saludable al lloc de treball o estudi, per mitjà de la col·laboració amb les entitats que desenvolupen tasques de salut local.  
- La Direcció General de l'Agència de Seguretat i Resposta a les Emergències durà a terme les actuacions tecnològiques i organitzatives per a l'adequació del servei 1.1.2 Comunitat Valenciana per a la recepció de les crides d'emergència automàtiques realitzades pels vehicles, a partir del 31 de març de 2018 (projecte eCall). Igualment fomentarà a través de l'Institut Valencià de Seguretat Pública i Emergències (IVASPE) la formació dels col·lectius d'emergències en matèria de seguretat viària i conducció segura, per mitjà dels programes formatius habituals i l'organització de jornades específiques.  
  
Seté  
En el marc de l'Estratègia 2011-2020. Dècada d'acció per a la seguretat viària, quan es dispose de les dades d'accidentalitat del dit any, la comissió de seguiment elaborarà un informe en què es justificarà el manteniment o la modificació de les directrius ací previstes.  
  
  
Huité  
Aquest acord, que no té efectes econòmics, produirà efectes des de l'endemà de la publicació en el Diari Oficial de la Generalitat Valenciana.  
  
València, 7 d'abril de 2017  
  
La consellera secretària,  
MÓNICA OLTRA JARQUE